Skoolhoof geskiet: 'My ma het nie verdien om so te sterf' | Netwerk24
Deur Ané van Zyl 19 September 2020 18:15
Sy was die skoolhoof van Umyezo Wama Apile High School in Grabouw en is Vrydag dood nadat daar op haar voertuig langs die N2 geskiet is.
"My ma het nie verdien om so te sterf nie. #JusticeForMyMother," het haar dogter, Olwethu, Saterdag op Facebook gesê. Sy kon nie persoonlik bereik word nie.
"Die polisie ondersoek 'n saak van moord," het sers. Noloyiso Nwexana, polisiewoordvoerder, Saterdag gesê. "Niemand is nog in hegtenis geneem nie."
Zameka Mfubesi (46). Foto: Annette Theron/Gazette
Daar word beweer dat Mfubesi ingedraai het by die eerste afdraai na Grabouw vanaf die N2 in die rigting van Caledon. Die skool is net anderkant die afdraai geleë.
Mfubesi in 'n helderkleurige rok.Foto: Facebook/Julian Jansen - Journalist
Op sosiale media word gesê iemand het skielik op haar begin skiet en sy is in haar voertuig dood.
"Nee! Ons skoolhoof Zameka Mfubesi is doodgemaak," het iemand op Facebook geskryf. "Die Grabouw-skoolgemeenskap is in rou. Sy was 'n ongelooflike en dinamiese mens. Jy het nog altyd jou bes gegee, juffrou. Rus sag."
Medelye het ook ingestroom onder Olwethu se plasing. "My innige meegevoel met jou en jou familie, ek bid dat God julle krag sal gee in hierdie moeilike tyd," sê iemand anders.
Talle mense het hul woede en hartseer uitgespreek oor die gewelddadige manier waarop sy dood is, en het uitgewys dat dit die tweede soortgelyke voorval in 'n kort tydjie is.
Lt.kol. Charl Kinnear, 'n bevelvoerder van die Wes-Kaapse polisie se bende-eenheid, is Vrydag voor sy huis in Bishop Lavis doodgeskiet. Hy is ook in sy motor doodgeskiet.
Vroeër is berig Debbie Schäfer, Wes-Kaapse LUR vir
onderwys, het Vrydagaand in 'n verklaring gesê sy is geskok en hartseer oor die nuus dat Mfubesi weens "sinlose geweld" gesterf het.
"Besonderhede is beperk en ons doen 'n beroep op die polisie om die ondersoek as dringend te beskou. Mfubesi word deur haar kollegas beskryf as 'n dinamiese hoof en 'n wonderlike mens.
"Dit is 'n geweldige verlies vir haar skool en die departement. Ons vra dat die familie se privaatheid in dié routyd eerbiedig word."
Mense drom saam op die toneel langs die N2. Foto: Facebook/Strand Patrol News and Info
In Februarie is berig dat Mfubesi een van 18 skoolhoofde van oor die provinsie is wat deelgeneem het aan 'n bestuursontwikkelingsprogram van die Universiteit van Kaapstad (UK) se sakeskool. Dit word jaarliks met die samewerking van die Principals Academy Trust en ander borge aangebied.